Europa-Parlamentets beslutning

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2003, Sektion V — Revisionsretten

EUROPA-PARLAMENTET,

der henviser til Den Europæiske Unions almindelige budget for regnskabsåret 2003 [1],

der henviser til forvaltningsregnskab og balance for regnskabsåret 2003 (C6-0018/2005),

der henviser til Revisionsrettens årsberetning for regnskabsåret 2003 med institutionernes svar [2],

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [3],

der henviser til EF-traktatens artikel 272, stk. 10, og artikel 275 og 276,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [4], særlig artikel 50, artikel 86, stk. 4, og artikel 145, 146 og 147,

der henviser til finansforordningen af 21. december 1977 vedrørende De Europæiske Fællesskabers almindelige budget [5],

der henviser til forretningsordenens artikel 71 og bilag V,

der henviser til betænkning fra Budgetkontroludvalget (A6-0066/2005),

Revisionsrettens årsberetning

1. bemærker, at Revisionsretten administrerede et budget på 77076689 EUR, hvoraf 96,83 % (74634579,94 EUR) var forpligtet og 89,58 % (69045709,53 EUR) udnyttet pr. 31. december 2003;

2. glæder sig over, at Revisionsretten for første gang har evalueret samtlige institutioners kontrolmiljø individuelt og har offentliggjort sine bemærkninger i en særskilt del;

3. bemærker, at Revisionsretten for hver finansiel aktør har udarbejdet en detaljeret beskrivelse af hans opgaver, rettigheder og pligter, og at der i december 2003 blev vedtaget minimumsstandarder;

4. bemærker resultaterne af den eksterne KPMG-revision vedrørende Revisionsretten: "Det er vores opfattelse, at regnskabsmaterialet og vedlagte årsregnskab er opstillet i henhold til finansforordningen og gennemførelsesbestemmelserne hertil, i henhold til de almindeligt anerkendte regnskabsprincipper samt i henhold til de interne regler gældende for Den Europæiske Revisionsret, og at de giver et retvisende billede af Den Europæiske Revisionsrets aktiver og finansielle stilling pr. 31. december 2003 samt af resultatet for det regnskabsår, der afsluttedes pr. 31. december 2003";

5. anmoder om at få tilsendt en kopi af evalueringsrapporten vedrørende Revisionsrettens bygningspolitik, når denne er afsluttet;

Opfølgning af dechargeproceduren for 2002

6. minder om, at 2002-dechargebetænkningen også indeholdt bemærkninger vedrørende revisionserklæringen og revisionssystemet; påpeger, at disse bemærkninger vil blive fulgt op i 2003-dechargebetænkningen for Kommissionen;

7. understreger, at Bedragerikontorets (OLAF) undersøgelser af Eurostat endnu ikke er blevet afsluttet; insisterer på, at Revisionsretten skal foretage en omfattende revision af de eksisterende kontrol- og overvågningssystemer, når OLAF har afsluttet sine undersøgelser;

8. bekræfter henstillingerne i punkt 21 og 22 i beslutning af 21. april 2004 [6] om decharge for regnskabsåret 2002, hvorefter hvert enkelt af de 25 medlemmer som led i udvidelsen af medlemstallet bør overtage revisionsansvaret for mindst et af Kommissionens generaldirektorater for rettidigt at opdage og forhindre en fejlagtig udvikling som i tilfælde af Eurostat;

9. glæder sig over, at Revisionsretten ifølge arbejdsplanen for 2005 agter at revidere Det Europæiske National- og Regionalregnskabssystem, BNI og kvaliteten af BNI;

10. glæder sig over, at Revisionsretten har undersøgt den nye statut for medlemmerne af Det Europæiske Økonomiske og Sociale Udvalg; bemærker, at statuttens bestemmelser ikke i sig selv har direkte økonomiske konsekvenser; er overbevist om, at Revisionsretten vil tage sagen op i forbindelse med decharge for 2004;

11. bemærker, at Det Europæiske Økonomiske og Sociale Udvalg vedtog detaljer og procedurer for formuefortegnelsen i oktober 2003; anmoder derfor Revisionsretten om at revidere formuefortegnelsen, når den forbereder årsberetningen for 2004;

12. glæder sig over, at Revisionsretten har fremsendt sin afgørelse af 16. december 2004 om foranstaltningerne for samarbejde (vedrørende medlemmer, personale og adgang til revisionsoplysninger) med Det Europæiske Bedrageribekæmpelseskontor; beklager, at denne afgørelse blev vedtaget så sent;

13. glæder sig over de foranstaltninger, Revisionsretten har truffet i forbindelse med udnyttelsen af medlemmernes tjenestebiler som skitseret i den administrative afgørelse af 15. juni 2004; erkender, at de nye bestemmelser er gennemskuelige og forbedrer situationen; bemærker, at Revisionsretten for at mindske den administrative belastning også afholder udgifterne for 15000 km ud over rejser, der er godkendt ved rejseordrer, og at den tjenstlige anvendelse af tjenestebilen er registreret i chaufførens kørselsbog;

14. bemærker, at artikel 5 i ovennævnte afgørelse foreskriver følgende: "Benytter et medlem eller generalsekretæren tjenestebilen til andre rejser end de i artikel 4 nævnte [dvs. rejser i forbindelse med officielle pligter, der er omfattet af en tjenesterejseordre eller baseret på en standardsats på 15000 km/år], afholder de selv samtlige tilhørende udgifter (vejafgifter, brændstofudgifter og supplerende lejeudgifter ved overskridelse af de 45000 km/år, der er fastsat i rammekontrakten)"; er af den opfattelse, at privat brug af tjenestebiler er en skjult naturalydelse, som Europa-Parlamentet finder upassende;

Den anvisningsberettigedes og den interne revisors årsberetninger

15. erkender, at Revisionsretten har fremsendt en beretning på en side (i overensstemmelse med finansforordningens artikel 86, stk. 4) til Budgetkontroludvalget; forventer, at en sådan beretning giver et klart billede at det aktuelle kontrolmiljø og de forbedringer, der bør gennemføres i det kommende år;

16. kræver, at den anvisningsberettigedes årsberetning kommer til at indeholde en undertegnet revisionserklæring;

17. ønsker at modtage en kopi af den interne revisors årsberetning; er klar over, at Revisionsretten betragter dette som et internt dokument; understreger dog, at den interne revisors beretning normalt giver dechargemyndigheden mulighed for at få et klart billede af kontrolmiljøet og de planlagte forbedringer for det kommende år; understreger, at de fleste andre institutioner har tillid til, at Budgetkontroludvalget behandler dette dokument ansvarligt;

18. bemærker, at Revisionsretten har indført et edb-revisionsstøttesystem, der skal lette og forbedre planlægningen og standardiseringen af revisionsprocessen, kvalitetskontrollen på alle stadier i denne proces, dokumentationen, præsentationen af resultater og udarbejdelsen af beretninger, arbejdet på afsides beliggende lokaliteter og tilvejebringelsen af forvaltningsoplysninger;

19. bemærker, at kun 50 % af de disponible bevillinger til udveksling af tjenestemænd og eksperter blev udnyttet i 2003, fordi de relevante finansielle bestemmelser blev ændret, og at 2003 derfor kunne betragtes som et overgangsår;

20. er af den opfattelse, at der kunne være et behov for at analysere, hvorvidt den aktuelle struktur og funktionsmåde i den "toptunge" Revisionsret bør ændres; minder om, at Revisionsretten for øjeblikket har 736 ansatte, hvoraf 325 er professionelle revisorer (lønklasse A og B), mens 275 (lønklasse A og B) arbejder i revisionsgrupperne og 50 (lønklasse A) i medlemmernes kabinetter;

21. glæder sig over, at Revisionsretten i september 2003 fremsendte en beretning om sin bygningspolitik til Budgetkontroludvalget; ønsker at blive holdt underrettet om eventuelle fremskridt i forbindelse med dechargeproceduren for 2004;

Andre bemærkninger

22. glæder sig over det netværk, Revisionsretten har opbygget til andre revisionsorganer i medlemsstaterne og ansøgerlandene (til forberedelse af udvidelsen); anmoder Revisionsretten om at aflægge beretning til Europa-Parlamentets kompetente udvalg om de fremskridt, der er gjort, rettidigt til 2004-dechargeproceduren:

- for at finde en bedre ordning for byrdefordelingen mellem Revisionsretten og de nationale revisionsorganer, navnlig hvad angår adgang til de nationale revisionsfiler, og

- for at strømline revisionstilgangene, navnlig hvad angår de nationale revisionserklæringer og revisionssystemer med henblik på øget kompatibilitet, og

- for at øge kontrollens effektivitet ved en grundig evaluering af kvantiteten og kvaliteten af den påtænkte kontrol;

23. glæder sig over, at Revisionsretten var indstillet på at give skriftlige svar på spørgsmål i tide til decharge for 2003;

24. opfordrer Revisionsretten til at give formanden for Budgetkontroludvalget og ordføreren om decharge til Kommissionen adgang — om nødvendigt fortroligt — til foreløbige udgaver af årsberetningen; ønsker endvidere så tidligt som muligt oplysninger om, hvilke særberetninger der kan forventes i årets løb, for at kunne behandle dem på passende vis;

25. anmoder Revisionsretten om at evaluere den nye finansforordnings konsekvenser for det administrative arbejde rettidigt inden revisionen i 2005/06;

26. opfordrer Revisionsretten til at sørge for, at den årlige aktivitetsberetning indeholder oplysninger om dens evne til at opfylde produktionsmålene, enhedsomkostningerne, væsentlige områder for udvikling og andre relevante faktorer, hvad angår institutionens præstationer; bemærker, at en sådan præstationsrapport også ville være en udmærket måde at offentliggøre information om moderniseringen af DAS og andre udviklinger i Rettens revisionstilgang.

[1] EUT L 54 af 28.2.2003, s. 1.

[2] EUT C 293 af 30.11.2004, s. 1.

[3] EUT C 294 af 30.11.2004, s. 99.

[4] EFT L 248 af 16.9.2002, s. 1.

[5] EFT L 356 af 31.12.1977, s. 1.

[6] EUT L 330 af 4.11.2004, s. 144.

--------------------------------------------------